CI ZaščitimoOtrokePredSevanjem

Uroš Vidović, Borut Valentinčič, pobudnika

Ulica bratov Knapič 24

1000 Ljubljana

**Državni zbor RS**

**Poslanska skupina IMNS**

**Šubičeva 4**

**1000 Ljubljana**

**ZADEVA: prošnja za pomoč pri varovanju zdravja naših otrok**

Spoštovani,

na Vas se obračava kot predstavnika civilne iniciative »ZaščitimoOtrokePredSevanjem«, katere izključni namen je preprečitev postavitve dveh najmočnejših tranzitnih daljnovodov, vsakega moči po 400 kV, v neposredni bližini vrtcev in šol.

Kot ste morda seznanjeni, namerava Republika Slovenija zgraditi 2 X 400 kV daljnovoda na odseku Beričevo-Divača, ki sta primarno namenjena trgovanju z električno energijo med državami – v konkretnem primeru gre za prodajo električne energije z vzhoda na zahod (Madžarska – Italija). Navedeno pomeni, da daljnovoda seveda nista namenjena oskrbi lokalnega prebivalstva z električno energijo, temveč zaslužku ELES-a.

Kljub dejstvu, da je predmetna daljnovoda mogoče zgraditi po trasi, kjer se izogneta vsem poseljenim objektom najmanj za 150 m, namerava ELES, zaradi domnevno cenejše izgradnje in domnevnega varovanja naravne in kulturne dediščine na Ljubljanskem barju, graditi navedena objekta le nekaj 10 m od OŠ Brod, OŠ Dobrova, Vrtca Vižmarje Brod, Vrtca Dobrova, pa tudi neposredno nad igrišči za trening NK Arne Tabor 69, kjer 250 članov, predvsem otrok, vsak dan trenira nogomet. V primeru takšne rešitve bo približno 1800 otrok vsakodnevno izpostavljenih obsevanju z nizkofrekvenčnim elektromagnetnim valovanjem (v nadaljevanju »EMS«);

Navedeno namerava ELES storiti kljub mnogim študijam, ki potrjujejo bistveno povečano incidenco levkemije pri otrocih, ki so izpostavljeni EMS; gre za študije, objavljene v najvišje uvrščenih svetovnih medicinskih revijah, kot npr. British Medical Journal, British Journal of Cancer, American Journal of Epidemiology itn. (študije so dostopne na internetnem naslovu www.brod.si). Tudi Svetovna zdravstvena organizacija je preko svoje Agencije za raziskave raka EMS uvrstil med možne dejavnike tveganja za nastanek otroške levkemije in ga kot takšnega uvrstila v kategorijo 2B, pri čemer so kategorije postavljene od 1 (dokazano nevarno) do 4 (nenevarno).

Navedenim smernicam je sledila tudi Republika Slovenija. Tako je Ministrstvo za zdravje RS leta 2011 sprejelo Strategijo RS za zdravje otrok in mladostnikov v povezavi z okoljem, v kateri je med drugim zapisano, da obstajajo številne epidemiološke raziskave, ki kažejo na povezavo med izpostavljenostjo elektromagnetnim poljem doma in/ali zaradi bivanja v bližini visokonapetostnih električnih vodov ter povišano stopnjo otroške levkemije (strategija je prav tako dostopna na [www.brod.si](http://www.brod.si)).

Vse navedeno je dodatno potrdila prof. dr. Metoda Dodič Fikfak, dr. med., predstojnica Kliničnega inštituta za medicino dela, prometa in športa pri UKC v Ljubljani, ki je v svojem mnenju, ki vam ga sicer prilagamo, opozorila na zavajajoča tolmačenja predpisov, ki jih ELES (oziroma Elektroinštitut Milan Vidmar, ki po naročilu ELES-a izdeluje predmetne študije variant) uporablja pri opravičevanju svoje odločitve, na nevarnost slepega zaupanja mejnim vrednostim ter na dolžnost vseh odločevalcev, da pri umeščanju takšnih objektov v prostor upoštevajo previdnostni princip. Kot pravi prof. Dodič Fikfakova:

»*V primeru razvrščanja v 2B skupino mora nujno veljati* ***previdnostni princip****, ki odločevalcem narekuje, da načrtujejo, zagovarjajo in izvršujejo načrte tako, da ne škodujejo človeku tudi v primerih, ko je neka povezava še relativno negotova. Velja zaključiti s predhodnimi avtorji, ki opozarjajo, da:*

* *smo dolžni spoštovati previdnostni princip in da*
* *smo dožni zaščititi populacijo, predvsem pa najbolj občutljiva bitja, otroke.*«

Na podlagi vseh navedenih mnenj je CI ZaščitimoOtrokePredSevanjem zahtevala, da se Ministrstvo za zdravje končno aktivno vključi v postopek določanje trase novih tranzitnih daljnovodov; slednje je končno naročilo mnenja **Nacionalnega inštituta za javno zdravje**, v katerem je prosilo za strokovno mnenje glede vpliva nizkofrekvenčnega sevanja na zdravje otrok. **Inštitut je v celoti pritrdil stališčem CI ZaščitimoOtrokePredSevanjem in potrdil škodljive vplive nizkofrekvenčnega EMS na zdravje otrok (seveda je tudi mnenje NIJZ priloženo). Tako je nevarnost gradnje visokonapetostnih vodov v bližini šol in vrtcev uradno potrjena tudi s strani organov, ki so v RS pristojni za izdajo dokončnih mnenj o umeščanju nevarnih objektov v prostor.**

S strani Ministrstva za okolje in prostor smo pridobili trenutno dokumentacijo, povezano z izbiro trase za izgradnjo novih daljnovodov. Iz tako prejete vmesne dokumentacije je razvidno, da bo ELES na vsak način poskušal zaobiti zgoraj navedena dejstva in zgraditi daljnovoda mimo šol in vrtcev. Da bi to lahko upravičili, je ELES (oziroma prej omenjeni Elektroinštitut Milana Vidmarja), v študiji zelo zmanjšal pomen vpliva EMS na ljudi, predvsem otroke. Očitno velja po mnenju ELES-a načelo previdnosti, ki je, kot rečeno, temeljno načelo pri umeščanju takšnih objektov v prostor in je kot tako uzakonjeno tako v mednarodnem pravu kot tudi pri nas, le za ptice na Ljubljanskem barju, za otroke pa ne. Tako se npr. v predmetni študiji tudi OŠ Brod oziroma OŠ Dobrova vodita kot le ena od objektov v območju vpliva daljnovodov, kar pomeni, da ima bližina šole, ki jo obiskuje 560 otrok, enako težo, kot bližina vsakega drugega stanovanjskega objekta, tudi če v njem živi le ena oseba ali pa nihče. Vrtec Vižmarje Brod in NK Arne Tabor 69 v študiji sploh nista omenjena in kot taka tudi ne upoštevana.

**Starši ogroženih otrok nameravamo z vsemi sredstvi preprečiti izvedbo izgradnje daljnovodov v neposredni bližini šol in vrtca!**

Spoštovani, verjamemo, da ste v zgornjem besedilu tudi sami prepoznali potrebo po aktivni vključitvi vseh institucij države z namenom preprečitve takšne zlorabe predpisov, kot si jo je zamislil ELES. Zavedamo se, da je izgradnja daljnovodov potrebna in da je pri tem nujno potrebno žrtvovati določene dobrine, vendar pa trdimo, da sta varnost in zdravje naših otrok zadnji dobrini, ki sta lahko pri takšnih projektih naprodaj. Domnevno nekoliko dražja gradnja in domnevno varstvo naravne in kulturne dediščine Ljubljanskega barja gotovo ne moreta biti okoliščini, ki pri tehtanju umeščanja daljnovodov v prostor premagata naše otroke. Verjamemo, da je takšno razmišljanje za Republiko Slovenijo in njene ljudi nesprejemljivo!

Tako vas po tej poti prosimo za pomoč v boju proti žrtvovanju zdravja naših otrok zaradi pridobivanja dobička državnih podjetij.

Ob tej priložnosti Vas tudi vabimo, da si osebno ogledati razmere na najbolj kritičnih točkah ob t. i. Severni trasi – z veseljem vam jih bomo pokazali.

Za vašo pomoč se Vam v naprej zahvaljujemo in Vas lepo pozdravljamo.

**CI ZaščitimoOtrokePredSevanjem**

**Uroš Vidović, pobudnik**

**Borut Valentinčič, pobudnik**

V Ljubljani, 14. 11. 2016

Uroš Vidović 041 606 945

[uros.vidovic@brod.si](mailto:uros.vidovic@brod.si)

Borut Valentinčič 041 649 016

[borut.valentincic@brod.si](mailto:borut.valentincic@brod.si)